
A szerző megjegyzése: A regény egy dark romance,

amely egyesek számára felkavaró témákat tartalmaz.

Kérlek, saját belátásod szerint olvasd!




Azoknak a rosszfiúknak, akiket

nem ment meg a szeretett nő…

Viszont szívesen porig égetnék érte a világot.

– Megteszem – mondom remegő hangon a nagyanyámnak. – Hozzámegyek bárkihez, akihez csak akarod.

A szavak mintha egy jó darabig a levegőben lógnának, betöltve a teret közöttünk. Mindannyiunk között. Érzem, ahogy mögöttem a Voronin testvérek úgy reagálnak, mintha az érzelmeiknek valódi fizikai ereje lenne – a düh és a hitetlenkedés csak úgy sugárzik belőlük. Tudom, hogy még mindig be akarnak avatkozni és megakadályozni, hogy Olivia erre kényszerítsen, de nem hagyom.

Mert akármivel próbálkoznak is, nem fog működni.

Most a nagyanyám kezében van az összes ütőkártya.

Ahogy a szemébe nézek, epe kúszik fel a torkomon. A találkozásunk óta eltelt hetekben kezdtem egyre jobban kiismerni és megérteni őt. Legalábbis eddig azt hittem. A szeme mogyoróbarna, nem olyan barna, mint az enyém, de láttam valamit a formájában, ami mindvégig a sajátomra emlékeztetett. Az a szempár az egyetlen élő rokonomé, aki még megmaradt nekem… De akár egy vadidegené is lehetne.

Megnyerő külseje ellenére Olivia Stanton kegyetlen és számító nő, aki képes megzsarolni, hogy feleségül menjek valakihez, csak hogy újjáépíthesse a birodalmát. Úgy használ engem, mint egy sakkfigurát egy olyan játszmában, amit mindenáron meg akar nyerni. Eddig soha nem gondoltam volna, hogy a nagyanyám képes lenne ilyesmire, de azt hiszem, ez csak azt mutatja, mennyire átvert engem.

A törékeny, idősödő asszony látszólag elégedetten mosolyog, mint aki olvas a gondolataimban, és tudja, hogy felfogtam, milyen fenyegetést helyezett kilátásba.

– Nagyon jó – mondja. – Ez a helyes válasz, Willow. Jól döntöttél. Nem járnál jól sem te, sem a barátaid, ha megpróbálnál visszautasítani engem.

– Maga… – Malice elharapja a mondandóját, ami valószínűleg káromkodások sora lett volna, és a testvéreivel együtt ismét közelebb lép. A dühük most még nyilvánvalóbb, és tudom, hogy ők is biztosan ugyanúgy utálják ezt, mint én – hogy kikerült a kezükből az irányítás, és valaki más dönt a sorsukról.

Olivia először csupán felemeli a kezét. Megállásra készteti őket. A tekintete hűvös, a testtartása egyenes.

– Ugye nem kell emlékeztetnem téged a helyzetedre ebben az egészben, Malice? – kérdezi. A hangja higgadt, de acélkemény. – A férjem hozott ki téged a börtönből. Ha ő mint X nem avatkozott volna közbe, még sok-sok évig ott maradtál volna. Én pedig egy szempillantás alatt visszaküldhetnélek. Kíváncsi vagyok, ezúttal túlélnéd-e. És a testvéreid? – Ransomra és Victorra néz. – Bűncselekményeket követtek el a férjem megbízásából és az enyémből, ennek a bizonyítéka pedig valószínűleg elég lenne ahhoz, hogy őket is hosszú időre lecsukják.

Összeszorul a szívem a mellkasomban a fenyegetőzése hallatán. Inkább nem is akarom elképzelni.

Eleinte féltem ettől a három testvértől, aztán haragudtam rájuk, mert kedvükre rendelkeztek velem, és úgy tűnt, irányítani akarják az életemet. De a kezdeti zökkenők ellenére mostanra annyira sokat jelentenek nekem, hogy az már néha fáj. Olyannyira, hogy tudom: nem hagyhatom, hogy bármi történjen velük. Főleg az nem, hogy börtönbe kerüljenek. Mert tisztában vagyok azzal, milyen nehéz volt Malice-nek az első alkalommal, és milyen nehéz lenne Ransomnak és Victornak, ha ők is ott kötnének ki.

Több alkalommal megmentették az életemet.

A segítségemre siettek, amikor senki más nem tette.

Most én tehetek valamit értük, és eltökélt szándékom, hogy véghez is viszem.

Kinyújtom mindkét karomat, hogy visszatartsam őket.

– Ne! – szólalok meg, és megfordulok, hogy sorban mindegyikük szemébe nézzek. – Kérlek. Ne kockáztassatok!

Mindannyian ingerültek, a düh megkeményíti az arcvonásaikat. Malice szinte remeg a feszültségtől, mintha a benne felgyülemlett nyomás bármelyik pillanatban kirobbanhatna. De ott maradnak, ahol vannak, és amikor majdnem biztos vagyok abban, hogy nem mozdulnak, visszafordulok Oliviához, és farkasszemet nézek vele.

– Már beleegyeztem, hogy megteszem, amit akarsz! – csattanok fel. – Felfogtam, mi forog kockán. Őket hagyd békén!

Olivia hol rám, hol a testvérekre hunyorog. Számító kifejezés tükröződik az arcán, mintha fel akarná mérni, mennyire hevesek az érzelmek közöttünk. Talán azt próbálja kideríteni, meddig mehet el, vagy csak meg akar győződni arról, hogy tényleg mindannyian megértjük a fenyegetését.

– Jó – mondja végül, és újra elmosolyodik. Finom ráncok jelennek meg a szája sarkában és a szeme körül is. Régebben azt hittem, hogy ettől a mosolytól kedvesnek tűnik, de most csak úgy néz ki, mint egy dizájnerruhába bújt ördög. – Tényleg elhiszem, hogy tisztában vagy azzal, mi forog itt kockán. Jól van.

A nagyanyám tekintete a sírra vándorol, ami mellett még mindig állunk, én pedig döbbenten pislogok, amikor követem a tekintetét.

Misty sírja. Az ok, amiért mindannyian itt vagyunk.

Kevesebb mint fél órával ezelőtt még a mostohaanyám temetésére készültem. Nehéz elhinni, hogy azóta mennyire elfajultak a dolgok. Minden megváltozott, az egész életem fenekestül felfordult. Mindaz, amit eddig biztosnak hittem, amire hagyatkozni mertem, hirtelen kicsúszott a kezem közül, és még mindig úgy érzem, alig bírom visszanyerni az egyensúlyomat ebben a zűrzavarban.

Ahogy a mély gödörbe bámulok, ahol Misty koporsója fekszik, elszorul a torkom. Az örökbe fogadó anyám legjobb esetben is megbízhatatlan volt, legrosszabb esetben pedig manipulatív és kizsákmányoló, de a nagyanyámhoz képest még mindig sokkal jobb alternatíva. És már nincs többé.

Görcsbe rándul a gyomrom, amikor rájövök, hogy őszintén úgy gondolok Mistyre, mint valakire, aki nem is bánt velem olyan rosszul, pedig ő sosem volt jó anya. Csak a szükséges minimumot nyújtotta, néha még azt is alig. Végső soron csupán három ember van a világon, aki valaha is igazán kiállt mellettem, és megvédett: Malice, Ransom és Victor.

Újra és újra megmentettek, útját állták annak, aki bántani akart, és megígérték, hogy vigyáznak rám.

És ezért kell ezt megtennem. Ezért kell most nekem megvédeni őket.

Hátrahúzom a vállamat, összeszorítom az állkapcsomat, miközben elszakítom a tekintetemet Misty sírjáról, és visszafordulok a nagyanyámhoz.

– Most mi lesz?

Az Olivia tökéletesre pingált ajkára kiülő önelégült kis vigyortól felforr a vérem, de tehetetlen vagyok. Éppúgy nem támadhatok rá, mint a srácok, bár életemben először úgy érzem, talán én is képes lennék hasonló erőszakra, mint ők.

– Velem kell jönnöd! – feleli.

Erre újból eluralkodik a feszültség, Malice torkából szinte morgásként tör fel egy hang, nekem pedig összeszorul a gyomrom. A temetés elején csak arra vágytam, hogy hazamenjek velük, és segítsenek megfeledkezni a gyászomról. De ebből már nem lesz semmi.

Szembefordulok velük – a fejemben és a szívemben annyi minden kavarog, amit szeretnék elmondani. Bárcsak közölhetném velük mindazt, ami egyre csak gyűlik bennem, de nincs rá idő! És amúgy sem lenne erre lehetőségem Olivia füle hallatára.

Ezért inkább végignézek rajtuk, a pillantásom elidőzik az arcukon, mintha az emlékezetembe akarnám vésni őket. Malice állkapcsának feszes vonalát, Ransom szemének ragyogását, Victor tekintetének intenzitását. Visszabámulnak rám, és amióta megismertem őket, először fordul elő, hogy mindannyian olyan elveszettnek tűnnek, amilyennek én érzem magam.

– Megleszek – mondom halkan. – Szóval, kérlek, ne… Ne próbálkozzatok semmivel! Nem fog bántani, ha megteszem, amit akar. Szüksége van rám, úgyhogy amíg szót fogadok, minden rendben lesz.

Malice a fogát csikorgatja, az arcomról Oliviára pillant, majd vissza.

– Nem kell…

– De igen – vágok közbe. – Te is tudod.

– Bassza meg! – fakad ki Ransom. – A rohadt életbe, de kurvára rühellem ezt az egészet!

– Én is – teszi hozzá Vic halkan. – Willow…

Nem fejezi be a gondolatot, csak a fejét rázza. Ütemesen dobol a combján, és minden porcikájáról lerí a zaklatottság. Mind feszültek és dühösek, és az az érzésem, hogy úgy fél másodperc választja el őket attól, hogy felkapjanak, és megpróbáljanak meglógni.

Egy lépést távolodom tőlük, csak hogy ez biztosan ne történjen meg.

– Nem akarom, hogy vele menj – mondja Malice olyan reszelős hangon, ami a murva csikorgására emlékeztet.

– Tudom – suttogom könnybe lábadó szemmel. – De muszáj. Minden rendben lesz.

Rendben. Akárhányszor mondom is ki ezt a szót, nem érzem igazabbnak. Ebben a helyzetben semmi sincs rendben – távolról sem –, és ezt mindannyian tudjuk.

De rá kell vennem őket, hogy elengedjenek. Minden hiábavaló lesz, ha beavatkoznak, aztán börtönben kötnek ki, vagy még rosszabb… Olivia már bebizonyította, hogy le se szarja őket, legfeljebb eszközként tekint rájuk, többek között a rám való nyomásgyakorláshoz. Számára ugyanolyan sakkfigurák, mint én. De velem ellentétben őket teljesen feláldozhatónak tartja.

Úgy érzem, mintha a mellkasom ólommal lenne tele, de igyekszem leplezni a kétségbeesést, ami elhatalmasodott rajtam. Sem remény, sem optimizmus nincs bennem, de nem akarom tovább rontani a helyzetet.

Hirtelen mintha valami elpattant volna benne, Malice nagy lendülettel előrelép. Egy rémisztő pillanatig attól tartok, hogy félrelök engem, és puszta kézzel próbálja megölni Oliviát. Ehelyett azonban hozzám lép, a tarkómra teszi a tenyerét, és magához húz, miközben lehajol. Először azt hiszem, meg akar csókolni, és a szívem nagyot dobban a vágytól meg a félelemtől. Nem tudom, Olivia mit tenne, ha itt és most megcsókolna.

De Malice csak a homlokát nyomja az enyémhez, röviden lehunyja a szemét, miközben erős ujjaival a hajamba túr. Megmarkolom az ingét, kétségbeesetten azt kívánva, hogy bárcsak beletemethetném az arcomat, és hagyhatnám, hogy Malice véget vessen ennek az egésznek.

De végül elengedem.

Amikor a bátyja hátralép, Ransom veszi át a helyét, akinek az arcán egyszerre tükröződik harag és szomorúság. Nem mosolyog, csak a fülem mögé tűri egy tincsemet, majd végigcirógatja a nyakamat. Megborzongok az érintéstől, ő pedig halkan felsóhajt, kékeszöld szemében fájdalom izzik.

Egy pillanatig úgy tűnik, mintha mondani akarna valamit, de aztán meggondolja magát, és hátralép.

Ahogy Ransom megáll Malice mellett, a pillantásomat Victorra fordítom. Egy darabig nem mozdul, csak mereven bámul rám, mintha gyökeret eresztett volna. A szívem hevesen kalapál a mellkasomban, és ahogy a tekintetünk egymásba fonódik, a konyhai csókunk emléke villan át az agyamon. Most nagyon távolinak tűnik, pedig nem is volt olyan régen. Vic a combján dobol az ujjaival, valami olyan rendszert követve, amit csak ő ismer, aztán megrázza a fejét, mintha kiragadná magát a bénultságból.

Közelebb jön, és úgy áll meg, hogy marad még valamennyi hely közöttünk. Nagyot nyel, miközben kinyújtja a kezét, és az ujjai pillekönnyű, lágy érintésével végigsimít az arcomon. Szinte rögtön elhúzódik tőlem, nekem pedig elakad a lélegzetem.

Egy kezemen meg tudom számolni, hányszor érintett meg eddig, de ez a mostani… Ez sokat jelent.

Visszapislogom a látásomat elhomályosító könnyeket, és az elmémben rögzítem a képet, ahogy ott állnak, aztán visszafordulok Oliviához. Az államat felszegve veszek egy mély lélegzetet, és arra törekszem, hogy ne remegjen a hangom, amikor kimondom:

– Menjünk!

Olivia bólint, aztán fölényesen biccent. Követem, amint elindul kifelé a temetőből a kocsijához.

Minden egyes lépéssel érzem, ahogy nő a távolság köztem és a srácok között. Tudom, hogy továbbra is ott állnak mozdulatlanul, ahol hagytam őket, és nézik, ahogy egyre távolabb kerülök.

És ahogy távolodom tőlük, a zsigereim összerándulnak, amint feltámad bennem a rettegés attól, ami ezután következik.

Olivia luxusautójához érünk, és mindketten beülünk hátra.

Addig csúszom, amíg szinte az autó ajtajához préselődöm, csak hogy minél távolabb kerüljek tőle. Soha nem éreztem magam ennyire görcsösen és kényelmetlenül Olivia társaságában. Már attól is futkos a hátamon a hideg, hogy egy levegőt kell szívnom vele ebben a szűk térben.

Ezzel szemben a nagyanyám nyugodtnak és magabiztosnak tűnik, olyan elégedettséget sugározva, amely abból fakad, hogy az akarata teljes mértékben érvényesült.

Utálom ezt. Bárcsak tehetnék valamit, hogy rádöbbentsem, nem nyert úgy, ahogy ő azt hiszi! De tehetetlen vagyok. Mert jelenleg az ő kezében van az irányítás.

Miután beültünk a kocsiba, Olivia szól a sofőrnek, aki beindítja a motort, és lassan elhagyjuk a temetőt.

Menet közben nem tudom megállni, hogy ne pillantsak a nagyanyámra, és ne tűnődjek el azon, hogy a francba nem láttam át soha a szitán. Olyan jól játszotta a segítőkész, kedves idős hölgy szerepét, hogy újra és újra bedőltem neki.

Hát, ez egy jó hazugság, azt meg kell hagyni. De attól még hazugság, mint annyi minden a szupergazdagok világában, ahol minden a látszatról szól. Hazudnak arról, kik ők valójában, és folyamatosan viselt, csillogó álarcukkal mást mutatnak magukról.

A gondolataim visszatérnek a három Voronin fivérhez, miközben az ujjaimat szorosan összefonom az ölemben.

Egyikük sem igyekezett soha elrejteni valódi önmagát, ami eleinte megrémített bennük. Malice már az elején a szemembe mondta, hogy ő és a testvérei nem hősök, és egyikük sem próbált meggyőzni az ellenkezőjéről.

Csakhogy Oliviával ellentétben az ő szavukat készpénznek vehetem. Pontosan tudtam, kik ők, amikor megkedveltem őket, és emiatt úgy érzem, bízhatok az irántuk táplált érzéseimben, amelyek így sokkal valóságosabbnak tűnnek, mert olyasvalamin alapulnak, amiről tudom, hogy igaz.

Basszus, talán ez az egyetlen, amiről tudom, hogy igaz…

A sofőr egy szót sem szól, miközben átvisz minket Detroit utcáin, és én hálás vagyok a kocsiban uralkodó csendért. Eszem ágában sincs, hogy megpróbáljak cseverészni, amikor az érzelmeim ennyire felbolydultak.

Görnyedten süppedek az ülésbe, kinézek az ablakon, figyelem az elsuhanó fákat, és azon tűnődöm, hogyan tovább. Egyszer csak megérzem Olivia kritikus és fürkésző tekintetét magamon, de nem veszek róla tudomást, oda sem pillantok.

– Húzd ki magad! – szólal meg végül. – A te társadalmi helyzetedben nem illik összegörnyedni.

Legszívesebben rávágnám, mennyire hihetetlen, hogy képes ilyenkor a külsőségek miatt aggódni – de azt hiszem, pont ez a lényeg. Megzsarolt, hogy a bábja legyek, és most éppen a zsinórjaimat rángatja, hogy tegyem, amit ő akar. Ez a gondolat dühöt és undort kelt bennem, de nem akarom megtudni, mi történik, ha nem engedelmeskedem neki.

Szóval, fogcsikorgatva és a nagyanyám iránti gyűlölettől fortyogva kihúzom magam.

Szerencsére (vagy talán mégsem) néhány perccel később megérkezünk Olivia házához.

A hatalmas birtok ismerős, hiszen már sokszor jártam itt, de most valahogy semmi nem stimmel. Megborzongok, ahogy átlépünk a bejárati ajtón, és visszaemlékszem, milyen pompásnak és lenyűgözőnek hatott az egész, amikor először megláttam.

Most minden nyomasztónak tűnik – a csillárok, a műalkotások a falon és a virágokkal teli vázák valamiféle csicsás börtönt alkotnak.

– Gyere velem, Willow! – szól rám Olivia élesen. Csettint egyet, és a lapos sarkú cipője kopog a márványpadlón, ahogy bevezet a házba.

Az egyik nappaliba érünk, és a szívem hevesen kezd verdesni a mellkasomban. Fogalmam sincs, mit fog velem művelni. Sok szoba van ebben a házban, és simán kijelölhetne egyet számomra konkrétan börtönnek, hogy bezárjon, amíg Troy Copeland el nem jön átvenni a jutalmát, és el nem hurcol egy templomba, hogy oltár elé vezessen.

Miközben a karomat magam köré fonva, gyanakvóan körbepillantok, egy másik ajtón a szobába belép egy férfi, akit még sosem láttam. Magas, széles vállú, és a tartásából arra következtetek, hogy egykor talán katona lehetett. Bozontos szemöldöke kissé megemelkedik, ahogy Oliviára néz.

A nagyanyám bólint, és felém biccenti a fejét.

A férfi egyenesen hozzám lép, én pedig azonnal visszahőkölök.

Olivia cöcög az orra alatt, és szúrós pillantást vet rám.

– Mit mondtam a testtartásodról? – szól rám.

A nyelvembe kell harapnom, hogy vissza ne vágjak neki, de inkább nem bosszantom fel, hiszen nem tudom, mi fog következni.

A férfi lassan megkerül engem, én pedig legszívesebben elmenekülnék előle. Megragadja a csuklómat, és megfordítja, hogy a sima alsó része nézzen felfelé.

A zsebéből előhúz valamit, ami egy nagy fecskendőnek látszik, mire a szívem összeszorul, és adrenalin száguld végig az ereimben.

Ösztönösen megpróbálok elhúzódni tőle. Nem tudom, mi az, de biztosan semmi jót nem jelenthet. A pulzusom dübörög a fülemben, és hideg, heves félelem önt el.

Hátulról két meglepően erős kéz markol a vállamba, és ahogy lélegzetet veszek, az orromat Olivia parfümjének illata tölti meg. A nagyanyám lefog, nehogy elszökhessek.

– Viselkedj! – vágja oda. – Ez nem fájdalmas, de elég kellemetlenné válhat, ha balhét csinálsz nekem.

A férfi egyáltalán nem reagál a szavaira. Megfogja a fecskendőt, és a csuklómhoz illeszti, majd lenyomja a dugattyút, amíg valami éles nem döf az érzékeny bőrömbe.

Megrándulok a belém nyilalló fájdalomtól, a gondolataim összevissza cikáznak, a bőröm pedig nyirkossá válik, ahogy próbálok rájönni, mi a frászt művel velem.

– Legyen olyan mélyen, hogy ne lehessen könnyen eltávolítani! – adja ki az utasítást Olivia. – Meglepően talpraesett tud lenni megfelelő ösztönzés hatására, ezért rajta kell tartanom a szememet.

– Igen, asszonyom – feleli a mély hangú férfi szűkszavúan és tárgyilagosan. – Hacsak nem akar a saját karjában kotorászni egy késsel, ez nem fog kijönni.

Úgy beszélnek rólam, mintha ott se lennék, és egy pillanatig kóvályog a fejem, mielőtt felfognám a szavakat.

Amikor a férfi kihúzza a fecskendőt, a szúrás helyén egy apró seb marad, amiből vércseppek buggyannak elő, és amikor megmozgatom a csuklómat, fájdalmat érzek az izmokban. Lenézek rá, és elakad a lélegzetem, amikor rájövök, mi történt.

Olivia nyomkövetőt tetetett a bőröm alá.

Hevesen megborzongok, mert képtelen vagyok visszafojtani az irtózást, ami eltölt. Rühellem a gondolatot, hogy így megjelöltek. Mint egy jószágot vagy vagyontárgyat, hogy ne tudjak elszökni. Úgy érzem, Olivia nem is vesz emberszámba, és kénytelen vagyok eltűnődni azon, vett-e valaha is. Amikor meglátogatott a kórházban, miután megszöktem Ilyától, úgy tűnt, megkönnyebbült, hogy rám talált, és aggódott az állapotom miatt. De már akkor is, a legelső találkozásunkkor pontosan tudta, mire akar használni engem.

És már a temetőben is figyelmeztetett: mivel nem hagytam magam úgy manipulálni, hogy a könnyű utat válasszam, úgy döntött, inkább zsarolással kényszerít, hogy megtegyem, amit akar.

Ez a nehéz út, és van egy olyan érzésem, hogy egyelőre csak egy kis ízelítőt kapok abból, milyen szörnyű is lesz valójában.

A csuklóm tompán lüktet, és vér szivárog a szúrás helyéből. Igyekszem kordában tartani az érzelmeimet, mert nem akarom, hogy látszódjon, micsoda gyötrelmet élek át most fizikailag és lelkileg is.

Nem akarom megadni neki ezt az elégtételt.

A robusztus férfi félreáll, Olivia pedig elengedi a vállamat, és ad egy zsebkendőt, hogy csillapítsam a vérzést. Elveszem, de nem nyomom a karomra, engedve a dac eme kis megnyilvánulásának. Remélem, összevérezem a flancos bútorait!

De úgy tűnik, Olivia észre sem veszi.

– A hatótáv úgy van, ahogy megbeszéltük? – kérdezi a férfitól.

– Igen – válaszolja bólintva. – Sehol nem lehet elbújni egy ilyennel a bőre alatt. Ha valami jelentős esemény történik, ön jelzést kap, és nagyjából fél mérföldes pontossággal meg tudja határozni a tartózkodási helyét.

– Nagyon jó. Pontosan erre van szükségem – feleli elégedetten Olivia.

